Polițiștii, liberi să se tatueze pe corp. Ce li se interzice
- Mădălina Sfrijan
- 10 mai 2024, 16:34
Ministerul de Interne propune mai multe modificări privind Statutul polițistului. Proiectul de ordonanță de urgență a fost pus în dezbatere publică pe site-ul instituției în aceste zile. Schimbările fac referire la imaginea și conduita angajaților din Poliție. Conform noilor reguli, aceștia sunt acceptați cu tatuaje și piercinguri pe corp, însă nu la nivelul feței.
Schimbări în Poliție. Angajații, acceptați cu tatuaje și piercinguri pe corp
În acord cu aceste reguli, vor putea intra în Poliție și persoanele care au tatuaje sau piercinguri corporale. Cerința principală este ca acestea să nu fie pe față sau pe gât.
Reprezentanții MAI justifică interzicerea tatuajelor la nivelul feței ca o potențială vulnerabilitate a polițiștilor.
Conform acestora, semnele distincte ar putea facilita identificarea lor. Cu toate acestea, în practică, tatuajele de pe mâini și brațe nu mai sunt considerate semne particulare, chiar dacă sunt vizibile.
Fără tatuaje la vedere
„În considerarea aspectelor menționate în cuprinsul Hotărârii nr. 472/2023 a Consiliului Național pentru Combaterea Discriminării, aspecte care se regăsesc de-a lungul timpului și în alte hotărâri emise de această autoritate, și luând în considerare întregul spectru al specificului de misiuni ale Ministerului Afacerilor Interne, se impune modificarea criteriului specific prevăzut la art. 10 alin. (1^2 lit. a) din Legea nr. 360/2002 privind Statutul polițistului, cu modificările și completările ulterioare, în sensul în care persoana care participă la un concurs pentru ocuparea unor funcții de execuție vacante prin încadrare directă/reîncadrare/transfer nu trebuie să aibă tatuaje ori elemente ornamentale, de orice natură, aplicate, inserate sau implantate pe față și/sau gât, precum și în alte zone ale capului”, se arată în nota de fundamentare a proiectului de ordonanță.
Reguli pentru cei care vor o carieră în Poliție
Conform noului Statut al polițistului, tatuajele sunt interzise pe toate zonele vizibile în timpul purtării uniformei destinate sezonului cald. Astfel, angajații din acest domeniu nu se vor putea afișa cu „ornamente”pe față, gât sau brațe.
Conform MAI, impunerea regulii„este justificată de necesitatea asigurării unor pârghii de protecție a polițiștilor care lucrează în contact direct cu cetățenii, astfel încât să nu se creeze eventuale situații de vulnerabilitate generate de identificarea acestora pe baza unor elemente particulare”.